**Fundargerð**

Stýrihópur um heildstæða þjónustu í Breiðholti

Ár 2014, miðvikudaginn 17. desember, var haldinn 13. fundur stýrihóps um heildstæða þjónustu í Breiðholti sem er tilraunaverkefni.  Fundurinn var haldinn í Tjarnarbúð í Ráðhúsi Reykjavíkur og hófst kl. 14:00.

Viðstödd voru: Dagur B. Eggertsson borgarstjóri og formaður stýrihópsins, Sigurður Björn Blöndal formaður borgarráðs, Stefán Eiríksson sviðsstjóri velferðarsviðs, Ómar Einarsson sviðsstjóri íþrótta- og tómstundasviðs, Svanhildur Konráðsdóttir sviðsstjóri menningar- og ferðamálasviðs, Óskar Dýrmundur Ólafsson hverfisstjóri og Arnar Snæberg Jónsson verkefnastjóri sem ritaði fundargerð.

Borgarstjóri bauð fundargesti velkomna og fór yfir dagskrá fundarins.

1. **Breiðholtsbylgjan 2014**

Arnar Snæberg Jónsson verkefnisstjóri kynnti niðurstöður viðhorfskönnunar sem gerð var meðal þátttakenda Breiðholtsbylgjunnar, starfsdags starfsmanna borgar, ríkis og félagasamtaka í Breiðholti þann 3. nóvember 2014.

Rætt stuttlega um niðurstöðurnar sem eru jákvæðar fyrir verkefnið.

1. **Fjölskyldumiðstöðin Miðjan**

Rætt um framhald verkefnisins. Tillaga liggur fyrir frá Umhverfis- og skipulagssviði varðandi breytingar sem þarf að gera á þriðju hæðinni í Miðbergi til að unnt sé að koma fyrir skrifstofurýmum fyrir starfsfólk.

Staða verkefnisins Menntun núna rædd í tengslum við mögulega þátttöku þess í fjölskyldumiðstöðinni. Fundur er framundan um framhald verkefnisins eftir að fjármögnun þess lýkur. Ekki er á döfinni eins og er að setja á laggirnar opinn leikskóla í fjölskyldumiðstöðinni. Mögulegt er að þróa stuðningsþjónustu ÞB innan fjölskyldumiðstöðvarinnar.

Borgarstjóri telur mikilvægt að þau verkefni sem tengjast fjölskyldumiðstöðinni verði skoðuð í þaula, framtíð þeirra skýrð og næstu skref verði ákveðin á starfsfundi snemma árs 2015.

1. **Breiðholtsverkefnið – framhald og næstu skref**

Von er á lokaskýrslu úttektar á Breiðholtsverkefninu frá Stofnun stjórnsýslufræða og stjórnmála við HÍ á næstunni. Stýrihópur er sammála um að skýrslan verði lögð til grundvallar í áframhaldandi stefnumótun varðandi verkefnið og hún tekin fyrir á fundi stýrihóps.

Næstu skref í verkefninu og framhald þess verði ákveðið á fundi stýrihóps í janúar.

1. **Tannheilsuverkefni í Breiðholti**

Hólmfríður Guðmundsdóttir tannlæknir og stjórnandi tannheilsuverkefnis kom á fundinn og skýrði frá verkefni sem miðar að því að bæta tannheilsu barna í Breiðholti. Markmið verkefnisins er að fækka tannskemmdum, minnka kostnað og gera fyrstu heimsókn til tannlæknis að ánægjulegri upplifun. Unnið er með hugarfar, viðhorf og vitund almennings um gildi góðrar tannheilsu.

Verkefnið er nú í tilraunafasa í leikskólasamfélaginu gagnvart börnum, starfsmönnum og foreldrum. Hjá þeim hópum sem hafa verið skoðaðir ríkir ánægja með verkefnið, fleiri börn skila sér í skoðun, tannhirðu er betur sinnt og starfsfólk og foreldrar er almennt áhugasamt.

Verkefnið er samstarfsverkefni borgarinnar, heilsugæslu höfuðborgarsvæðis og Landlæknisembættis. Allir leikskólar í Efra-Breiðholti eru með í verkefninu. Rætt um mögulega þátttöku fleiri leikskóla og að tengja verkefnið inn í vinnuhóp borgarinnar um heilsueflandi skóla sem er að hefja störf.

Fleira ekki tekið fyrir.

Fundi slitið kl. 15:07.